  Анжелика Тихонова корреспондент XX даур кутсконысь крезен тодматскыны луэ «Удмурт крезьгур дуннеын» адӟытонын. Сое 1-тӥ оштолэзьысен 24-тӥ куартолэзёзь ортчытэ архитектурая но этнографияя музей-заповедник «Лудорвай». Со сярысь иворъёсъя «Удмуртия» агентстволэн корреспондентэзлы вераз музей-заповедникысь тодосъя валтӥсь ӧнерчи Юлия Маратканова. «Вань варган, вань шуланъёс, узьыгумы, бубенъёс. Лыдъяно ке — 4 бубенъёс, дымбыр, вань шалтыртон, вань арганъёсмы, вань вашкала крезьмы XX дауръёс кутсконысь, кык пыжкрезьмы, кубыз — одӥгез вашкала, мукетыз выльдэмын. Вашкалаез XX даурлэн шор аръёсысьтыз, Пичи Пурга ёросысь, нош крезь Варчи-Ятчи черкогуртысь», — вераз Юлия Маратканова. Адӟытонын огъя 25 пала крезьгуро арбериос возьматэмын, шуиз со. Пӧлазы шулан арбериос но, шуккон арбериос но, сиосын но. Со сяна, вань на юртъер котыр тӥрлыкъёс, кудъёссэ удмуртъёс крезьгуро арбериос интыын но кутылӥзы. Адӟытонэ поттэмын музейлэн фондаз возиськись но кибашлыен Анатолий Степановен лэсьтэм арбериос. «Со экспонатъёс гинэ. Но вань луонлык (шудыны - ред.), мынам ас крезе вань, соин мон шудӥсько, кырӟаны но быгатӥсько соя. Соин ик адямиослы асьсэлы но луонлык сётӥське пукыны, шудыны вырыны, мар арбери со тодматскыны. Степановлэн тангыраеныз но шудыса утчаны луонлык вань», — шуиз ӧнерчи. Адӟытонэ пыртэмын концертъёсысь возьматонъёс но, со крезьгуро калык арбериосты кылзӥськыны луонлык сётэ. Тегъёс: Лулчеберет Удмуртия Лудорвай удмуртъёс шутэтскон крезьгур  